CELEX: 32022D0644
Language: ro
Date: 2022-04-12 00:00:00
Title: Decizia (UE) 2022/644 a Consiliului din 12 aprilie 2022 privind poziția care urmează să fie adoptată, în numele Uniunii Europene, în cadrul Comitetului pentru siguranță maritimă al Organizației Maritime Internaționale cu ocazia celei de a 105-a sesiuni a acestuia și în cadrul Comitetului de facilitare al Organizației Maritime Internaționale cu ocazia celei de a 46-a sesiuni a acestuia, în ceea ce privește adoptarea unor modificări ale rezoluțiilor privind standardele de performanță în legătură cu echipamentele utilizate în Sistemul mondial pentru caz de sinistru și pentru siguranța navigației pe mare și a unor modificări ale anexei la Convenția privind facilitarea traficului maritim internațional (FAL)

20.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 118/55
               
            
         DECIZIA (UE) 2022/644 A CONSILIULUI
         din 12 aprilie 2022
         privind poziția care urmează să fie adoptată, în numele Uniunii Europene, în cadrul Comitetului pentru siguranță maritimă al Organizației Maritime Internaționale cu ocazia celei de a 105-a sesiuni a acestuia și în cadrul Comitetului de facilitare al Organizației Maritime Internaționale cu ocazia celei de a 46-a sesiuni a acestuia, în ceea ce privește adoptarea unor modificări ale rezoluțiilor privind standardele de performanță în legătură cu echipamentele utilizate în Sistemul mondial pentru caz de sinistru și pentru siguranța navigației pe mare și a unor modificări ale anexei la Convenția privind facilitarea traficului maritim internațional (FAL)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Măsurile luate de Uniune în sectorul transportului maritim ar trebui să urmărească îmbunătățirea siguranței maritime și protejarea mediului marin și a sănătății umane.
                  
               
                     (2)
                  
                  
                     Comitetul pentru siguranță maritimă al Organizației Maritime Internaționale (denumită în continuare „OMI”), în cadrul celei de a 105-a sesiuni a acestuia (denumită în continuare „MSC 105”) din perioada 20-29 aprilie 2022, urmează să adopte modificări ale rezoluțiilor privind standardele de performanță în legătură cu echipamentele utilizate pentru a reflecta modernizarea Sistemului mondial pentru caz de sinistru și pentru siguranța navigației pe mare (GMDSS). Respectivele rezoluții cuprind A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) și A.811(19).
                  
               
                     (3)
                  
                  
                     Comitetul de facilitare al OMI urmează să adopte, în cadrul celei de a 46-a sesiuni (denumită în continuare „FAL 46”) din perioada 9-13 mai 2022, modificări ale anexei la Convenția privind facilitarea traficului maritim internațional (denumită în continuare „Convenția FAL”).
                  
               
                     (4)
                  
                  
                     Este oportun să se stabilească poziția care urmează să fie adoptată în numele Uniunii în cadrul MSC 105, deoarece rezoluțiile privind standardele de performanță ale Comitetului pentru siguranță maritimă pot influența în mod decisiv conținutul dreptului Uniunii, și anume al Directivei 2014/90/UE a Parlamentului European și a Consiliului (1).
                  
               
                     (5)
                  
                  
                     Adoptarea unor modificări ale rezoluțiilor privind standardele de performanță ale MSC ar îmbunătăți standardele de performanță adoptate anterior în legătură cu echipamentele utilizate pentru a reflecta modernizarea GMDSS. Prin urmare, Uniunea ar trebui să sprijine adoptarea modificărilor rezoluțiilor MSC.
                  
               
                     (6)
                  
                  
                     Este oportun să se stabilească poziția care urmează să fie adoptată în numele Uniunii în cadrul celei de a 46-a sesiuni a Comitetului de facilitare, deoarece modificările avute în vedere ale anexei la Convenția FAL pot influența în mod decisiv conținutul dreptului Uniunii, și anume al Directivei 2010/65/UE a Parlamentului European și a Consiliului (2), și, de la 15 august 2025, al Regulamentului (UE) 2019/1239 al Parlamentului European și al Consiliului (3).
                  
               
                     (7)
                  
                  
                     Modificările la anexa la Convenția FAL ar apropia anexa respectivă de cerințele Regulamentului (UE) 2019/1239 și de normele comerciale convenite pentru punerea în aplicare a regulamentului menționat, și anume prin impunerea obligativității transmiterii electronice prin intermediul unui ghișeu unic, prin evitarea repetării elementelor de date, prin împiedicarea utilizării de formulare pe hârtie pentru transmiterea informațiilor și prin renunțarea la cerința privind semnăturile manuale.
                  
               
                     (8)
                  
                  
                     Uniunea nu este membră a OMI și nici parte contractantă la convențiile și codurile relevante. Prin urmare, Consiliul ar trebui să autorizeze statele membre să exprime poziția Uniunii.
                  
               
                     (9)
                  
                  
                     Domeniul de aplicare al prezentei decizii ar trebui să se limiteze la conținutul modificărilor propuse, în măsura în care respectivele modificări pot afecta normele comune ale Uniunii și intră în sfera de competență exclusivă a Uniunii. Prezenta decizie nu ar trebui să afecteze repartizarea competențelor între Uniune și statele membre,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii, în cadrul Comitetului pentru siguranță maritimă al Organizației Maritime Internaționale cu ocazia celei de a 105-a sesiuni a acestuia, este de a sprijini adoptarea modificărilor aduse următoarelor rezoluții privind standardele de performanță în legătură cu echipamentele utilizate în Sistemul mondial pentru caz de sinistru și pentru siguranța navigației pe mare: A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) și A.811(19).
         
         
            Articolul 2
            Poziția care urmează să fie adoptată în numele Uniunii, în cadrul Comitetului de facilitare al Organizației Maritime Internaționale cu ocazia celei de a 46-a sesiuni a acestuia, este de a sprijini adoptarea modificărilor anexei la Convenția privind facilitarea traficului maritim internațional.
         
         
            Articolul 3
            
               (1)   Pozițiile care urmează să fie adoptate în numele Uniunii precizate prin prezenta decizie privesc modificările în cauză, în măsura în care modificările respective intră în sfera de competență exclusivă a Uniunii și pot afecta normele comune ale Uniunii. Respectivele poziții sunt exprimate de statele membre, acestea fiind toate membre ale OMI, acționând împreună în interesul Uniunii.
            
            
               (2)   Se poate conveni asupra unor modificări minore ale pozițiilor menționate la articolele 1 și 2 fără a fi necesară o decizie suplimentară a Consiliului.
            
         
         
            Articolul 4
            Statele membre sunt autorizate să își exprime acordul de a-și asuma obligații, în interesul Uniunii, în temeiul modificărilor menționate la articolele 1 și 2, în măsura în care modificările respective intră în sfera de competență exclusivă a Uniunii.
         
         
            Articolul 5
            Prezenta decizie intră în vigoare la data adoptării.
         
         
            Adoptată la Luxemburg, 12 aprilie 2022.
            
               
                  Pentru Consiliu
               
               
                  Președintele
               
               C. BEAUNE
            
         
         
            (1)  Directiva 2014/90/UE a Parlamentului European și a Consiliului din 23 iulie 2014 privind echipamentele maritime și de abrogare a Directivei 96/98/CE a Consiliului (JO L 257, 28.8.2014, p. 146).
         
            (2)  Directiva 2010/65/UE a Parlamentului European și a Consiliului din 20 octombrie 2010 privind formalitățile de raportare aplicabile navelor la sosirea în și/sau la plecarea din porturile statelor membre și de abrogare a Directivei 2002/6/CE (JO L 283, 29.10. 2010, p. 1).
         
            (3)  Regulamentul (UE) 2019/1239 al Parlamentului European și al Consiliului din 20 iunie 2019 de stabilire a unui mediu aferent ghișeului unic european în domeniul maritim și de abrogare a Directivei 2010/65/UE (JO L 198, 25.7.2019, p. 64).